Den visstnok farverike presten på Hidra, Johannes Emilius Rosenqvist fikk lagt Nes kirke som anneks under kirken på Hidra. Han var nemlig meget misfornøyd med kirken i Flekkefjord, selv om den bare var 30 år gammel (oppført i 1783). Noen ny kirke ville likevel ikke kirkeeierne, bøndene i Nes vite noe av, og forhalte saken i hele fem år. Da kom uventede oppgangstider sognepresten til hjelp, i 1826 oppstod et eventyrlig sildefiske langs kysten utenfor Flekkefjord, og nå ble det med ett mye penger blant høy og lav i byen. Rosenqvist så sitt snitt og fikk den gamle kirken revet den 25. og 26. mai 1831, riktignok uten tillatelse fra noen! For dette ble Rosenqvist idømt en bot på 50 speciedaler, noe han appellerte og forfugte saken "helt til topps" hvor han ble enstemmig frikjent. Nå gikk det raskere med kirkebyggingen, og 23. januar 1833 ble den nye Flekkefjord kirke innviet.